b'\n_START_ARTICLE_\nKosala\n_START_PARAGRAPH_\nKosala oli kuningaskunta Pohjois-Intiassa 700\xe2\x80\x93500 -luvuilla eaa. Se oli yksi kuudestatoista Mahajanapadasta. Kosala hallitsi nykyisen Uttar Pradeshin keskiosia ja osaa Nepalista p\xc3\xa4\xc3\xa4kaupunkinaan ensin Ayodhya ja my\xc3\xb6hemmin Sravasti. Kosala oli jatkuvasti sodassa naapurivaltionsa Kashin kanssa, kunnes valloitti sen 500-luvun lopulla eaa. Vuosisadan vaihduttua Kosalasta kaakkoon sijaitseva naapurimaa Magadha kuitenkin liitti Kosalan itseens\xc3\xa4.\n_START_SECTION_\nHistoria\n_START_PARAGRAPH_\nKosalan perustivat Intiaan 1800-luvulta eaa. alkaen saapuneet arjalaiset heimot, jotka 1000-luvulla luopuivat paimentolaisuudesta ja alkoivat perustaa kyli\xc3\xa4. Ramayanaan kirjatun legendan mukaan Kosalan kuninkaat polveutuvat auringosta ja ovat siten jumalaista alkuper\xc3\xa4\xc3\xa4. Kirja listaa Kosalan kuninkaita satojen vuosien ajalta, mutta historiantutkimuksen valossa listat eiv\xc3\xa4t voi olla todenpohjaisia._NEWLINE_700-luvulla eaa. Kosala kuului 16 voimakkaimpaan Intian kuningaskuntaan, joita kutsuttiin Mahajanapadoiksi. Se oli jatkuvasti sodassa naapurivaltio Kashia vastaan, joskin kuninkaalliset avioliitot katkaisivat sotimisen satunnaisesti. Kuitenkin vasta 500-luvun lopulla eaa. Kosala onnistui valloittamaan Kashin. Seuraavaksi Kosalan kuninkaat ottivat tavoitteekseen kaakossa sijaitsevan vahvistuvan Magadhan valloittamisen. Magadhan kuningas Bimbisara oli naimisissa Kosalan prinsessan kanssa. Kun Bimbisaran poika Ajatashatru tappoi is\xc3\xa4ns\xc3\xa4 ilmeisesti 491 eaa., sai Kosala syyn sodan aloittamiseen. Legendan mukaan Kosalan armeija sai magadhalaiset ansaan ja otti kuninkaan vangiksi. T\xc3\xa4lle ei ole kuitenkaan l\xc3\xb6ydetty varmoja todisteita, ja rauhansopimuksen valossa Kosalan sotilaallinen voitto n\xc3\xa4ytt\xc3\xa4\xc3\xa4 ep\xc3\xa4todenn\xc3\xa4k\xc3\xb6iselt\xc3\xa4. Sodan lopputuloksena Ajatashatru sai vaimokseen Kosalan nuoremman prinsessan ja lopulta liitetty\xc3\xa4 my\xc3\xb6s Kosalan Magadhaan.\n_START_SECTION_\nUskonto\n_START_PARAGRAPH_\nMuinaisen Kosalan alueella nykyisess\xc3\xa4 Uttar Pradeshissa on lukuisia buddhalaisten ja jainalaisten pyhiinvaelluskohteita, sill\xc3\xa4 kummankin uskonnon perustajat opettivat el\xc3\xa4m\xc3\xa4ns\xc3\xa4 aikana my\xc3\xb6s Kosalassa. Alue on t\xc3\xa4rke\xc3\xa4 my\xc3\xb6s hindulaisille, sill\xc3\xa4 monet Ramayanan tapahtumista sijoittuvat sinne.'